b'\n_START_ARTICLE_\nLiejusimpukka\n_START_SECTION_\nUlkon\xc3\xa4k\xc3\xb6\n_START_PARAGRAPH_\nLiejusimpukka on litte\xc3\xa4 ja sile\xc3\xa4kuorinen, muodoltaan soikeahko, hieman kolmiomainen simpukka. Kuoren v\xc3\xa4ri It\xc3\xa4meress\xc3\xa4 on valkoinen tai vaaleanpunainen. L\xc3\xa4nsi-Euroopassa esiintyy muitakin v\xc3\xa4rimuotoja. Kuoren pituus on yleens\xc3\xa4 alle 2 cm ja enint\xc3\xa4\xc3\xa4n 3 cm.\n_START_SECTION_\nLevinneisyys ja alkuper\xc3\xa4\n_START_PARAGRAPH_\nLiejusimpukan kokonaislevinneisyys kattaa sek\xc3\xa4 Atlantin ett\xc3\xa4 Tyynenmeren pohjoisosien rannikkovedet, Euroopassa sen alue ulottuun Biskajanlahdelta Vienanmereen ja Karanmeren l\xc3\xa4nsiosaan. Tyypillisi\xc3\xa4 elinymp\xc3\xa4rist\xc3\xb6j\xc3\xa4 ovat jokisuut ja mutaiset vuorovesirannat._NEWLINE_It\xc3\xa4meress\xc3\xa4 liejusimpukka el\xc3\xa4\xc3\xa4 muta- ja hiekkapohjilla rannan tuntumasta l\xc3\xa4hes 100 metrin syvyyteen, runsaimmillaan 2-5 metriss\xc3\xa4. Se on monin paikoin pohjayhteis\xc3\xb6n valtalaji. Suomen rannikolla sen levinneisyys ulottuu Virolahdelta Kokkolan seudulle noin 3 promillen suolapitoisuuteen.  _NEWLINE_It\xc3\xa4meren liejusimpukan alkuper\xc3\xa4 on omalaatuinen: se on syntynyt Atlantista ja Tyynest\xc3\xa4merest\xc3\xa4 saapuneiden simpukkakantojen sekoittuessa.\n_START_SECTION_\nElintavat ja lis\xc3\xa4\xc3\xa4ntyminen\n_START_PARAGRAPH_\nLiejusimpukka el\xc3\xa4\xc3\xa4 pehme\xc3\xa4\xc3\xa4n merenpohjaan kaivautuneena, jopa 10 cm syvyydess\xc3\xa4. Sielt\xc3\xa4 se ty\xc3\xb6nt\xc3\xa4\xc3\xa4 pohjan pinnalle kaksi hengitysputkea, sifonia. Toisella se imuroi ravinnokseen planktonia ja orgaanista ainesta pohjan tuntumasta, toinen on poistoputki._NEWLINE_Liejusimpukka lis\xc3\xa4\xc3\xa4ntyy alkukes\xc3\xa4ll\xc3\xa4. Naaraan ja koiraan kudussa vapautuvat sukusolut yhtyv\xc3\xa4t vedess\xc3\xa4 ja niist\xc3\xa4 syntyy toukka, joka ui vapaana planktonel\xc3\xa4imen\xc3\xa4 muutaman viikon ajan ennen kuin laskeutuu pohjalle, k\xc3\xa4y l\xc3\xa4pi muodonmuutoksen ja jatkaa el\xc3\xa4m\xc3\xa4\xc3\xa4ns\xc3\xa4 pohjael\xc3\xa4imen\xc3\xa4.'